කටුනායක නිදහස් වෙළෙඳ කලාපයේ සේවය කරන සීදුව අමන්දොළුවේ ජයවර්ධන පුරයේ නේවාසිකව සිටි තරුණියකගේ එක් ලක්‍ෂ දසදහස් පන්සියයක් වටිනා රන් භාණ්ඩ සොරාගත් තවත් නේවාසික තරුණියක් රක්‍ෂිත බන්ධනාගාර ගත කර ඇත.රන් භාණ්ඩ හිමි තරුණිය සීදුව පොලිසියට පැමිණිලි කර ඇත්තේ තමාගේ නේවාසික කාමරයේ අල්මාරියේ ලාච්චුවේ තිබූ රන් දම්වැල් දෙක හා පෙන්ඩනය ද මුද්දද කිසියම් කෙනෙක් සොරාගෙන ඇති බවයි.ඒ අනුව අපරාධ විමර්ශන අංශයේ පොලිස් පරීක්‍ෂක පී. එස්. එල්. පතිරාජසූරිය, පොලිස් සැරයන් ආර්. පී. බී. පතිරත්න, පොලිස් සැරයන් කරුණාතිලක, පොලිස් කොස්තාපල් එම්. ඒ. එස්. මදුසංඛ, යන නිලධාරීහු සහ කාන්තා පොලිස් කොස්තාපල් මාලනි සිරි දසනායක නිලධාරිනිය විශේෂ මෙහෙයුමක් කිරීමෙන් පසු අසල නේවාසිකාගාරයක සිටි තරුණියකගෙන් ප්‍රශ්න කිරීමේදී තොරතුරු හෙළිවී ඇත.සැකකාරිය නාරාහේන්පිට තරුණියක් බව අනාවරණය වී තිබේ.සැකකාරියට විරුද්ධව නඩු පවරා මීගමුව ප්‍රධාන මහේස්ත්‍රාත් ඒ. එම්. එන්. පී. අමරසිංහ මහතා වෙත ඉදිරිපත් කිරීමෙන් පසු සැකකාරිය රක්ෂිත බන්ධනාගාර ගත කරන ලදී..